## Marián Cano destaca el lideratge de la Comunitat Valenciana en qualitat turística en la inauguració de la Trobada SICTED CV

*** Més de 200 professionals del sector turístic participen en una jornada dedicada a la qualitat i la innovació en destinació que té lloc en el Caixaforum València
* La consellera subratlla la fortalesa del sector turístic valencià i el paper del Sistema Integral de Qualitat Turística en Destinació (SICTED) en la millora contínua, amb 41 destinacions i 1.613 servicis**

Turisme Comunitat Valenciana i el Consell de Cambres de la Comunitat Valenciana celebren en Caixaforum València la Trobada SICTED CV 2025, una jornada que reunix més de dos-cents representants del sector turístic valencià, gestors de destinació i empreses adherides al Sistema Integral de Qualitat Turística en Destinació (SICTED).

La consellera d’Innovació, Indústria, Comerç i Turisme, Marián Cano, ha inaugurat la sessió, a on ha subratllat la fortalesa del sector turístic valencià i el paper del programa SICTED en la millora contínua. Així, ha assenyalat que “el turisme continua sent un dels grans motors econòmics i socials de la Comunitat Valenciana: representa el 16 % del nostre PIB i més de 200.000 llocs de treball directes”.

Cano recorda que 2024 va ser el millor any turístic de la història de la Comunitat Valenciana, amb quasi 30 milions de visitants i un augment del gasto superior al 20 %.

Així mateix, ha fet valdre el lideratge autonòmic en qualitat turística. “Liderem la qualitat turística amb 1.613 servicis distingits i 41 destinacions SICTED, que comprenen el 42 % del nostre territori”, i ha afegit que “SICTED no és només un segell, és una ferramenta de cohesió territorial i col·laboració publicoprivada”.

La consellera també destaca la força del teixit empresarial valencià. Així, en este sentit, remarca que “les empreses de la Comunitat Valenciana lideren 17 dels 37 oficis avaluats per SICTED, des de la restauració i els hotels fins a museus, balnearis, turisme actiu, guies i agències de viatge”.

En la seua intervenció, ha posat el focus en el futur del model. En concret, ha explicat que “volem que el projecte evolucione per a transformar-se en una plataforma intel·ligent per a la millora contínua, adaptada als reptes actuals del turisme”; i així ha remarcat que “l’evolució del model SICTED cap a EGERIA ens obri la porta a una metodologia més digital, més sostenible i alineada amb els Objectius de Desenrotllament Sostenible de l’Agenda 2030, perquè volem destinacions intel·ligents, empreses innovadores i turistes satisfets”.

Finalment, la consellera ha subratllat la rellevància de la trobada, i ha assenyalat que “volem que esta jornada es consolide com una cita anual per a compartir bones pràctiques i continuar avançant junts cap a un turisme més competitiu, responsable i humà”.

**Programa de la Trobada SICTED CV 2025**

L’objectiu de la trobada és reforçar la qualitat i la competitivitat turística mitjançant l’intercanvi d’experiències, l’impuls de la col·laboració publicoprivada i la creació de sinergies entre els diferents agents del sector.

El programa inclou dos taules redones dedicades a l’impuls de la col·laboració publicoprivada i a la millora contínua en la gestió de la qualitat turística. Participen representants de destinacions i empreses de les tres províncies, junt amb ponents convidats de Segòvia i de Balears, que compartixen experiències i casos d’èxit.

La jornada compta també amb la intervenció de la directora d’I+D+i Turística de Segittur, María Velasco, que presenta les principals línies d’evolució del sistema SICTED cap al nou model EGERIA, i la clausura de la trobada estarà presidida pel president del Consell de Cambres de la Comunitat Valenciana, José Vicente Morata.

**Compromís amb la sostenibilitat i la innovació**

La Trobada SICTED CV 2025 és finançada per Turisme Comunitat Valenciana, en el marc del conveni subscrit amb el Consell de Cambres de la Comunitat Valenciana, entitat encarregada de l’organització.

La jornada s’emmarca en l’estratègia de Turisme per a consolidar la Comunitat Valenciana com una destinació turística de qualitat, sostenible i innovadora, que reforça la seua posició de referència en el panorama nacional.

Fecha: 17/11/2025